 ****

**Ուսումնական ճամբար սկսնակ ձեռներեցների համար**

**2012թ. հուլիսի 29-ից - 31-ը**

1. **Նկարագրություն**

Սկսնակ թիմերի ու ձեռներեցների համար նախատեսված ճամբարն առաջարկում է 2-օրյա ինտենսիվ և ինտերակտիվ ուսումնական ծրագիր, որտեղ ԱՄՆ-ից հրավիրված փորձառու ձեռներեցներն ու բիզնեսի զարգացման մասնագետները, հանդես գալով որպես մենթորներ, ճամբարի մասնակիցներին կօգնեն զարգացնել նորարարական մտածելակերպը և «գաղափարի մշակման» կամ «վաղ զարգացման» փուլում գտնվող տեխնոլոգիական ոլորտի խոստումնալից ձեռներեցների շրջանում կխթանեն նոր գաղափարների ձևավորումը: Ուսումնական ճամբարը մասնակիցներին կծանոթացնի այն բոլոր գործիքներին ու միջոցներին, որոնք պահանջվում են նոր ընկերություն հիմնելու կամ նոր ապրանք մշակելու կամ գոյություն ունեցողը զարգացնելու համար:

Ուսումնական ճամբարի նպատակն է՝ աջակցել տեխնոլոգիական գաղափարների ձևավորմանն ու նոր ապրանքների մշակմանը:

1. **Ովքե՞ր կարող են մասնակցել**

**Գաղափարի մշակման փուլ**

* Դուք ունեք գործարար կամ տեխնիկական գերազանց հմտություններ և պատրաստ եք ստեղծել նոր ընկերություն կամ աշխատել որևէ ընկերության հետ համատեղ
* Դուք հետաքրքրասեր եք, եռանդուն և ունեք ձեռնարկատիրական ոգի

**Վաղ զարգացման փուլ**

* Դուք ունեք առևտրային ընկերություն
* Ձեր ապրանքը կամ ծառայությունը թեստավորման կամ փորձնական փուլում է և արդեն կարող է եկամուտ ստեղծել
* բիզնես գործունեությամբ զբաղվում եք ոչ ավել, քան երեք տարի
* թիմի անդամներից գոնե մեկը ներկայումս աշխատում է ամբողջական աշխատաժամանակով
* Դուք արդեն ունեք որևէ ֆինանսավորում, որն ստացել եք ընտանիքից, ընկերներից կամ այլ աղբյուրից
* Դուք ապացուցել եք, որ ունեք գնորդներ:

\*Մենք չենք աջակցում նրանց, ովքեր բիզնես գործունեությամբ զբաղվում են ավելի քան 5 տարի:

1. **Ինչպե՞ս դիմել**

Ուսումնական ճամբարին մասնակցելու համար պետք է լրացնել հայտադիմումը և մինչև **2012թ. հուլիսի 22-ը** ուղարկել ՁԻՀ-ին [Sophia@eif.am](mailto:Sophia@eif.am) էլ. հասցեով:

**Ովքե՞ր կընտրվեն**

- ակտիվ և եռանդուն անհատներ

- 18 տարին լրացած անձինք

- անգլերենի իմացությամբ մասնակիցներ (նախընտրելի է)

- իրագործելի, նորարարական և եկամուտ ստեղծող գաղափար ներկայացրած մասնակիցներ:

Ներկայացված հայտերը կգնահատվեն ՁԻՀ-ի և CRDF Global-ի մասնագետների կողմից հայտերի ներկայացման ժամկետից հետո 1 շաբաթվա ընթացքում: Տեղերը սահմանափակ են, կընտրվեն միայն ամենաբարձր գնահատված դիմումները:

1. **Ուսումնական ճամբարի անցկացումը**

Ընտրված հայտատուները կմասնակցեն սկսնակ ձեռներեցների համար նախատեսված 2-օրյա ուսումնական ճամբարին, որը կանցկացվի հուլիսի 30-ից օգոստոսի 1-ը Ծաղկաձորում: Ձեռներեցության ուսուցման երկօրյա ինտեսիվ ծրագրի ընթացքում գաղափարի մշակման և վաղ զարգացման փուլում գտնվող սկսնակ ձեռներեցները կծանոթանան այն գործիքներին, որոնք անհրաժեշտ են տեխնոլոգիական ձեռնարկություններ հիմնելու և զարգացնելու համար:

Ուսումնական ճամբարը կանցկացվի ԱՄՆ-ից հրավիրված հայտնի ձեռներեցների և բիզնեսի զարգացման ճանաչված մասնագետների կողմից, ովքեր ունեն վաղ զարգացման փուլում գտնվող տեխնոլոգիական ընկերություններին խորհրդատվություն տրամադրելու և նրանց առաջին ներդրումների համար պատրաստելու մեծ փորձ.

* Քեմ Հաուզեր, գլխավոր տնօրեն, 3 Day Startup
* Ալեքս Կոսիկ, գլխավոր տնօրեն, Gravitonus, Inc
* Մարթի Կաժուբովսկի, նախագահ, General Ideas

Մասնակիցներին կուսուցանվի՝ ինչպես ընտրել իրենց տեխնոլոգիան առևտրայնացնելու և գնորդներ գտնելու լավագույն ռազմավարությունը և ինչպես գտնել ֆինանսավորում իրենց ընկերության զարգացման համար: Թիմային աշխատանքի, ինտերակտիվ սեսիաների և խմբային առաջադրանքների միջոցով ճամբարի մասնակիցները ստեղծագործական ու ոչ պաշտոնական աշխատանքային միջավայրում ԱՄՆ-ի մենթորների և իրենց թիմակիցների հետ կկազմակերպեն քննարկումներ և մտքերի փոխանակում՝ ստուգելու իրենց մշակած գաղափարների կամ ապրանքների ներուժը և ավելի լավ հասկանալու, թե ինչ տեղ կարող են զբաղեցնել շուկայում, բիզնեսի որ ռազմավարությունն է համապատասխանում իրենց:

ԱՄՆ-ի մասնագետների հետ միասին ճամբարի մասնակիցներին իրենց խորհրդատվությամբ կօգնեն նաև Հայաստանի տեխնոլոգիական ոլորտը ներկայացնող ճանաչված մասնավոր ընկերությունների ներկայացուցիչները:

2-օրյա ուսումնական ճամբարի մասնակցության ծախսերը հոգում են ՁԻՀ-ը և CRDF Global կազմակերպությունը: Ճամբարի լավագույն 3 թիմեր/մասնակիցներ կստանան դրամական մրցանակներ: